El Festival Internacional Butoni Fest arranca a la Casa de Cultura de Manises amb el ‘Butoni Fast Film’
12 de setembre de 2024

• Manises, València i Alboraia acullen, del 14 al 22 de setembre, la 4a edició del certamen

Manises, 12 de setembre de 2024.- La Casa de Cultura de Manises acollirà aquest dissabte, a les 11.30 hores, el concurs ràpid de curtmetratges ‘Butoni Fast Film’ com a activitat inicial de la quarta edició del Festival Internacional Butoni Fest, que se celebrarà a Manises, València i Alboraia del 14 al 22 de setembre.

Durant el Butoni Fest, les persones assistents podran gaudir d'una programació diversa que inclourà la projecció de curtmetratges d'alta qualitat, així com la realització d'activitats paral·leles, com ara concerts, xarrades, recitals i tallers formatius, que es duran a terme al llarg dels dies que durarà el festival.

Pel que fa a les projeccions, el festival compta amb una gran varietat de seccions: Secció Oficial; Secció Oficial d'Estudiants; Secció d'Animació; Secció d'Aventures i Fan Films; Secció La Terreta, dedicada a curtmetratges valencians; Secció de Videoclips; Secció Fashion Films i Secció Infantil.

S'atorguen un total de 21 premis, repartits en cadascuna de les categories, amb forma de butoni (la figura representativa del festival), als quals se suma, en els premis a millor curt en la “secció oficial” i el millor curt de “secció d'estudiants”, un premi monetari de 300€ per secció; i en el cas de millor videoclip i el millor fashion films, un premi de 100€ per secció.

La quarta edició del certamen promet ser una trobada enriquidora per a totes les persones assistents que siguen aficionades al cinema i a la cultura en general. A més, pretén ser una experiència cinematogràfica única per a professionals consolidats i joves emergents de la indústria.

L'Auditori Germanies com a seu

L'Auditori Germanies de Manises serà la seu que albergarà l'acte d'inauguració el 16 de setembre, a les 19 hores, amb la projecció de El arte de la luz y la sombra i un col·loqui amb el director de cinema Miguel Herrero, amb una secció prèvia a las 17 hores. L'endemà, el 17 de setembre, a partir de les 17 hores, l'Auditori Germanies també acollirà part de les seccions que entren en competició.

Més informació ací